Cesarhanmun/geonobi-data huggingface dataset:
地名: 金海 (慶尚道, 都護府)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 金海 (慶尚道, 都護府)
年: 1606.0

○臣山海議: "前日獻議, 已略陳達。 今之斷死與否, 惟在上裁。" 臣恒福議: "旣擬人於眞贗疑信之間, 則難斷其死矣。 然, 却之無辭; 置之無所; 囚之無窮; 期養之無名號, 不得不去之而已。 伏惟上裁。" 臣德馨議: "兩倭處置事, 前因獻議之命, 略陳妄意, 今者, 伏見前後議處公事。 臣之欲執此, 而詰責於馬島者, 只要變成一着, 使免彼之賺我, 而有所弄耳, 非欲知其眞賊否也。 非止問橘倭, 而向來與馬島通書, 每稱勉盡誠實, 爲和(使)
                〔事〕
              之結局。 今此兩倭, 因勢而利導之, 則豈患無辭? 宜令與馬島情慣之人, 如全繼信、朴大根輩往語曰: ‘爾馬島, 自前變詐無信。 庚寅年請信使, 而壬辰動兵來寇; 乙未年請天使, 而丁酉再來肆毒。 我國累以和事, 告于天朝, 則天朝皆以爲: 「馬島前日所爲如此, 必試其實事然後, 可驗其革面之言, 爲不虛矣。」 其要犯陵賊, 只欲試爾誠僞耳。 豈以幺麿此倭, 爲可斷和事, 又豈以此倭, 爲議於讎怨乎? 有則處以實; 無則答以實, 乃見眞實, 何敢以虛詐爲哉? 和事幾完, 信使將渡海, 而馬島不諒, 乃於此機行詐, 是爾輩催和, 而反壞和也。’ 以大義峻責, 且觀其所答, 而微示以好意, 則倭性尙俠, 方以和事爲急, 必且屈服, 而不生怒矣。 兩倭之來也, 監、兵使齊會, 備軍容而受之; 朝廷遣接慰官而待之。 智正卑賤狹小之人, 其心必驕矣。 今宜嚴辭直諭, 使渠一番墜心, 而沮喪其驕氣。 又令此人等, 乘小船入馬島、豐崎船泊處, 招義智、景直輩, 以此意善責, 一邊遣使, 若爲和事致力者然, 旋托以有所緊急回話, 不入府中而徑還, 則渠必再爲遣人, 而其答必有說矣。 觀此而善處, 似爲妥當。 臣前議所陳者, 欲其如此處之也。 今只問於橘倭, 而斬兩倭, 則初不如不問之爲愈也。 兩倭事狀不明, 處斬不但於理無據, 他日使臣往來, 後必有輕處之悔。 假令殺之, 姑待使臣之往還, 而觀勢處之, 似爲得矣。 臣之妄意, 此兩倭待以不死, 放令住活於梁山、金海之間, 而聲之倭奴, 稱爲犯陵賊, 事狀不明。 殺之不關, 留置生活云則其說必及於倭奴之所聞矣。 前日倭奴, 捉送沙火同, 而致信使, 竊笑我國見賣於渠輩。 今如前項處之, 則非止免其譏笑, 而他日試脅之端, 亦可杜矣。 若慮其逃還, 則似不然。 回還本土, 明知其必死, 住在我境, 已悉其不殺, 此則非所慮也。 大抵今此和事, 惟在馬島。 昔年源義藤之死, 經累歲矣, 玄蘇持其書契出來; 平秀吉之初要好也, 只令于島主, 而書契及凡事, 玄蘇、調信輩自爲之。 沈惟敬之與平秀吉通書也, 盡出於玄蘇、朴守榮之手, 雖以已事見之, 其情可想也。 我國與本島, 隔水相望, 一日之間, 帆風往還。 其與之通好, 萬非得已。 但當深念接應之策, 明講條約之事, 使狡猾之輩, 不敢恣爲脅弄, 然後遣使以完事, 庶乎可矣。 以當初遷退之事觀之, 則通信使之發行, 今亦晩矣。 雖不送此賊, 通好其可已乎? 臣之所念者, 譬如貧弱之人, 與富庶之家, 約爲買賣, 約未完而又以他擧加其間, 則低昻操弄, 必益甚矣。 臣之所議, 恐貽後悔者, 惟爲此也。 至於使臣之行, 亦備上ㆍ副使、從事官, 極其隆禮, 亦未知合宜否也。 先定條約, 只遣使臣一人足矣。 此則臣當有所懷, 而累言及於備邊司諸宰者, 敢此竝達。 伏惟上裁。" 臣自獻議(則): "前日已獻, 惟在從長處之。 伏惟上裁。" 臣承勳議: "前日獻議時, 已妄陳己見, 今不敢更議。 伏惟上裁。"
地名: 金海 (慶尚道, 都護府)
年: 1655.0

○慶尙道
              金海私婢末叱禮, 一胎産三男。
地名: 金海 (慶尚道, 都護府)
年: 1662.0

○應敎南九萬、校理李敏叙請對入侍。 九萬曰: "聞徐元履以回啓事, 至被罷推之罰, 大臣陳達, 旋卽允從, 不勝欣幸。 而第於宮家事, 每有未安之敎, 是可悶也。" 上曰: "爾以戶曹回啓爲是耶?" 對曰: "在外未聞其詳, 取見回啓, 別無所失。" 上曰: "民田則出給可也。 宮家先受處, 監營不可奪, 而回啓如彼, 豈無所失。" 敏叙曰: "南九萬非敢營護戶曹, 恐有損於聖德而言也。" 九萬曰: "臣聞一宮家免稅, 或至一千四百結云, 此則中邑結數也。 如此而豈無民怨。 速爲定制似當。 且臣曾以賑恤御史, 與李䎘同時拜辭於榻前, 臣等泛以納穀免賤事仰達, 初不分奴與婢也。 嶺南則婢子無願納者, 湖南適有之, 而李䎘泛然許之。 初誤之失, 固有之, 旣許免賤, 只令免役, 則國家歸於失信。 一口婢至微細, 而此後朝命, 無以取信於民, 所關非細, 臣敢縷陳。" 上曰: "然則婢子仍令免賤, 李䎘事, 令廟堂稟處。" 敏叙曰: "古人有矯制發倉者, 李䎘似無議罪之事。" 上曰: "李䎘推考可也。" 九萬曰: "弘文錄, 因徐必遠疏, 擧皆不安, 宜速處置。" 上曰: "領中樞請問於在野儒臣, 其言何如?" 九萬曰: "若議禮事則問之可也, 此何必問?" 上曰: "予意亦如此。 待大臣出仕, 問而處之。" 敏叙曰: "太白之變, 甚可畏也。 玉候欠安, 雖不得開筵, 若於便殿, 時賜顧問, 豈不愈於宦寺之與處乎。" 九萬曰: "臣往嶺南時, 目覩衆民迫於溝壑, 而宮家租數百石, 適有儲置者, 故分給飢民矣。 得見常平廳關文, 則宮奴亦將飢死, 其穀物勿爲分給云, 事甚未安矣。 且淑明公主農庄, 在金海, 被災特甚, 無以收稅, 而差人張斗吉, 攘奪屯民之牛馬釜鼎, 作挐侵虐, 罔有紀極, 號冤徹天, 如此之人, 不可不重治矣。" 上曰: "令攸司囚治。" 敏叙曰: "今年饑饉, 上下憂遑, 今雖有稍稔之望, 不可弛其憂懼之心。 胎封石物, 似是不急之役也。" 上曰: "令該曹更稟。"

○應敎南九萬、校理李敏叙請對, 上引見于熙政堂。 九萬曰: "聞戶曹堂上, 以回啓事, 至被罷推之罰。 大臣陳達, 旋卽還收, 而第於宮家事, 每爲激惱, 多有過當之擧, 實甚未安矣。" 上曰: "爾以戶曹回啓爲是耶?" 對曰: "取見回啓, 則別無所失矣。" 上曰: "民田則出給可也, 宮家先受處, 監營不可奪, 而回啓如彼, 豈無所失也?" 敏叙曰: "南九萬非敢營護戶曹, 恐有損於聖德而言也。" 九萬曰: "一宮家免稅, 或至一千四百餘結云, 此則中邑結數也。 如此而豈無民怨乎? 宜速爲定制, 俾無濫觴之患矣。 且臣曾爲賑恤御史, 與李䎘同爲拜辭於榻前, 臣等泛以納粟免賤事仰達, 初不分奴與婢也。 嶺南則婢子無願納者, 而湖南則適有之, 故李䎘不詳事目本意, 許令免賤, 果不無差誤之失。 而旣許免賤, 只令免役, 則國家未免失信。 一口婢至微細, 而朝命將無以取信於小民, 所關非細矣。" 上曰: "然則婢子仍令免賤, 而李䎘違令事, 令廟堂稟處。" 敏叙曰: "古人有矯制發倉者。 李䎘雖有違令之事, 不可論罪也。" 上曰: "推考九萬曰弘文錄被選人, 因徐必遠陳疏, 擧皆不安。 宜速處分矣。" 上曰: "領中樞請問於在野儒臣, 其言何如?" 九萬曰: "若議禮事, 則問之可也, 此何必問?" 上曰: "予意亦如此。 待大臣出仕, 問而處之。" 敏叙曰: "太白經天之變, 甚可畏也。 玉候欠安, 雖不得開筵, 若於便殿, 時賜顧問, 則豈不愈於宦寺之與處乎?" 九萬曰: "臣往嶺南時, 目覩飢民, 迫於溝壑, 而宮家租數百石, 適有儲置者, 故分給飢民矣。 得見常平廳關文, 則宮家亦將飢死, 其穀物勿爲分給云, 事甚未安矣。 且淑明公主農庄, 在金海被災特甚, 無以收稅, 而差人張斗吉, 攘奪屯民之牛馬、釜鼎, 作拏侵虐, 罔有紀極, 呼冤徹天。 如此之類, 不可不重治矣。" 上令有司囚治。 敏叙曰: "今年飢饉, 上下憂遑, 前頭雖有稍稔之望, 不可弛其憂懼之心。 胎(峰)
                〔封〕
              石物, 似是不急之役也。" 上令該曹更稟。 蓋是時, 有當宁胎封石物, 待秋修治之事也。
地名: 金海 (慶尚道, 都護府)
年: 1729.0

○引見大臣、備堂。 右議政李台佐奏: "義禁府以李弘邁議讞事, 請議, 大臣未免失體矣。 請禁堂推考。" 上問判義禁金始煥, 始煥對曰: "弘邁以大同米作錢九百二十餘兩, 皆私用, 自服。 律文贓四十貫以上, 皆極律, 而人命至重, 故以議大臣爲請矣。" 上曰: "不斬朴致遠, 而獨斬弘邁, 則不亦謬乎?" 命詳考文案稟處。 台佐陳: "亂後, 嶺南則送李宗城曉諭。 趙顯命, 今因實錄奉安, 下往湖南, 請歷路曉諭。" 允之, 仍命湖西, 一體曉諭。 訓鍊大將李森請北京賞銀, 出征將士外, 扈衛軍兵, 一體分給, 允之。 森奏三軍門巡邏, 請依古例, 分日, 允之。 台佐稟昨年因臺言竄配者, 至李濟兼, 台佐曰: "變亂之際, 走還其家, 罪不輕矣。" 上曰: "仍。" 至李之榦ㆍ金沃ㆍ李萬春, 上曰: "放送。" 至韓師億, 台佐曰: "此人締結雜類至此矣。" 上曰: "減等。" 至權叙經, 上曰: "減等。" 至鄭思孝, 趙顯命曰: "思孝之罪, 南中人藉藉言之。 弼顯雖極凶, 若不與監司相通, 則必不敢驅兵直扺營下矣。" 吏曹判書李㙫曰: "終不追捕弼顯者, 極可疑矣。" 禮曹參判宋寅明曰: "弼顯有所恃, 故驅兵直到矣。" 上曰: "仍。" 至朴景淳ㆍ李慶佐ㆍ楨佐ㆍ命佐ㆍ李千祿ㆍ姜栢, 上曰: "仍。" 至炤, 炤, 杭之子也。 上曰: "先朝時免坐之人, 今何可置之絶島乎?" 大司成趙顯命曰: "此人行止凶惡, 垂其頭髮, 不見天日云矣。" 上曰: "炤之啓, 卽李夏源所發, 而出於倉卒間, 慮患之意, 無深意矣。 安置本郡, 使其官長, 拘束好矣。" 仍命依前放歸田里。 至裵胤命, 寅明曰: "其人頗有才, 而不吉云矣。" 㙫曰: "聞胤命爲人, 極其奸詐矣。" 上曰: "仍。" 至金海嗚ㆍ全近思ㆍ金泰壽ㆍ李文標ㆍ李熙齡, 上曰: "放送。" 至李太元, 台佐曰: "敎文中一字贊改者也。" 顯命曰: "逆鏡所謂不負朋友, 卽指太元云矣。" 上曰: "鄭錫三, 前言太元之助一字, 何重罪耶云矣。 特爲減等。" 寅明曰: "象極之用律斑駁。 若以逆律用之, 母當爲婢子, 當處絞, 而子與姪, 皆爲奴絶島, 其母則在家, 律名無着落。 其姪比其子, 似有差等矣。" 顯命曰: "象極, 以景宗大王八年, 書於賊陣報狀中, 情狀極凶矣。" 上曰: "八年之說, 極凶獰。 此何可論也?" 上曰: "閔哥、尹哥, 眞難兄難弟者也。 尹哥一族, 置之一島, 亦多可憂, 依閔哥例, 十四歲以下放送。 其餘幷與閔哥, 分配水陸, 則在渠爲量移, 又無後慮矣。 閔、尹族類及麟佐族黨, 分付配所官, 着實點考可也。" 刑曹參判蔡彭胤、參議李承源進刑曹罪人抄出冊子。 至李畬, 上曰: "仍。" 至金泰潤ㆍ華潤, 彭胤曰: "泰潤與彦良, 爲從兄弟, 而不爲慶弔云矣。" 上曰: "放送。" 至柳耒ㆍ柳楳, 徠之同生也。 上曰: "仍。" 至南夏運, 台佐曰: "夏運, 卽義徵女壻, 而與徠相親矣。" 尹東衡曰: "不可輕議矣。" 上曰: "放送。" 至李審ㆍ全益敏, 上曰: "仍。" 至沈尙觀, 台佐曰: "韓、柳席上一株松等語, 可疑矣。" 顯命曰: "江女媒婚, 卽與水賊交通, 買船時隱語云矣。" 寅明曰: "成衍以誣告伏法, 而獄情陰秘, 不可經放矣。" 顯命曰: "臣自都巡撫陣中上來時, 到陽智佐贊陣, 聞竹山
              彌勒村
              宋哥一門, 盡爲從賊, 方釀酒積粟, 爲迎賊計云。 及成衍發告尙觀等, 後其宋哥, 多入於獄事, 與臣佐贊陣所聞相符。 尙觀之獄, 極殊常矣。" 上曰: "仍。" 至柳慶裕, 上曰: "此人入於壬寅獄者也。 此亦出於疑慮, 而孤鼠腐雛, 何足數哉?" 顯命曰: "慶裕壬寅獄事, 極殊常, 而一鏡周遮, 故吳瑞鍾經斃, 慶裕亦不得究問矣。" 上曰: "一鏡之不爲究問瑞鍾、慶裕者, 以渠之所爲, 必發露故也。" 仍命放送。 上曰: "申正模何如?" 顯命曰: "正模爲居昌縣監時, 賊兵猝至, 正模逃走, 故監司決棍。 朴鏜則以淸州牧使逃走, 而謂有報備局之事, 而除拜牧使。 正模則尙在謫籍, 臣未知其均一矣。" 上曰: "放送。" 顯命曰: "韓日運事, 亦與正模同矣。" 上曰: "亦放送。" 始煥請還收李景說禁錮, 上不許。 且敎曰: "聞柳綎則治績爲一道最, 而景說則極貪汚矣。" 寅明曰: "前淸州牧使趙彦臣, 當亂赴任, 無異虞詡之赴朝歌, 掃除餘賊安集。 民人以御史金始炯狀啓見之, 治爲一道之最, 且上送賊魁妻紫貞所告, 諸賊逆節狼藉。 或正法或杖斃, 而見漏於原從, 宜追入矣。" 上曰: "熟馬賜給。" 寅明曰: "變亂時, 慶尙監司黃璿之功最多, 宜錄勳, 而今則事過矣。 軍官金振玉, 以大丘營將之有病, 差假營將, 領軍至陜川, 多有軍功, 而見漏原從。 高靈縣監兪彦哲, 則初以李普赫中軍, 分兵往守賊路, 陜川賊平後, 進次牛頭嶺下, 以逼希亮之壘。 草溪郡守鄭暘賓, 則從李普赫平陜川, 又於希亮被擒日, 同爲進軍居昌, 而賞止陞敍, 不入原從, 慨然矣。" 上曰: "黃璿不過職分內事矣。" 台佐曰: "振玉憑藉黃璿傳令, 拿入李廷弼於五里之外, 縛送巡營, 故李宗城爲御史時, 以爲: ‘廷弼旣經承旨, 假營將何敢拿入?’云, 而捉入振玉, 決棍五度云矣。" 寅明稟, 書院不稟朝家新建者, 及疊設者毁撤, 當自何年爲斷? 上曰: "以己亥成命後爲斷可也。" 命宥前相臣鄭澔及丁未陳奏使臣。 上問台佐曰: "鄭澔, 卿於頃者, 微發其端, 澔所爲雖痛駭。 蓋其年老衰敗, 非昔日鄭澔也。 放釋何如?" 台佐曰: "同罪之人, 一放一仍, 臣以是有所達矣。" 上曰: "向來見之, 則衰敗無知。 所犯雖重, 此非衰耗之人所可辦也。 死於謫所, 則何異於朝家殺之耶? 經年遠竄, 罰已行矣。 特爲放送。" 台佐曰: "沈壽賢, 昨年奉使時, 受罔極之辱, 爲人臣子, 所當以死爭之, 而不能爲之。 此豈非其罪乎? 然適會雍正之狠愎自用, 不能容人力, 而至於受辱之境。 伊時臺臣, 只以一時憤惋之意發告, 而不擇措辭, 壽賢情勢, 則極冤枉矣。" 上曰: "陳奏三使臣, 臺臣請罰, 而本事已洞燭, 故上使之啓, 經歲靳允。 末梢參酌付處者, 意亦有在故也, 今則罰已行矣。 副使以他罪被配。 上使、書狀, 竝放送。" 司諫尹東衡傳前啓, 不允。 持平李性孝傳前啓, 不允。 又啓: "炤以賊杭子, 處身行事, 爲世指疑, 自先朝臺啓之經年爭執, 旣出深惡痛嫉之意, 昨年島配, 又出爲國長慮。 徑先特放, 大咈物情, 請還收放歸田里之命。" 不允。
地名: 金海 (慶尚道, 都護府)
年: 1739.0

○丁巳/憲府
                【掌令柳謇。】
              申前啓, 不允。 又啓: "近來象譯、奴隷之類, 或參原從, 或借樞銜, 圖得淸顯之贈, 六部華銜, 殆遍馬醫、夏畦之鬼, 請査正賤類贈淸顯者嚴禁, 銓官宜論罪。" 不從。 又啓: 金海
              明旨島設置鹽盆, 而鹽民之徭, 有倍於他, 統營因循犯禁, 加徵興販, 宜嚴禁。" 不從。
地名: 金海 (慶尚道, 都護府)
年: 1756.0

○乙酉/上御內司僕, 親鞫諸罪人。 罪人申致協、金時億結案正法。 致協結案以爲: "臣本以逆賊致雲之至親, 爲其腹心、褊裨, 陰慘叵測不道之說, 聞於雲賊, 仍與時億瀾漫酬酢。 大逆同參的實遲晩。" 時億結案以爲: "臣以鐵原府通引, 致雲爲本府府使時爲所親愛。 又爲隨往於金海任所, 晝夜同處, 如奴使喚。 其在鐵原時, 則陰謀叵測不道之說, 得聞於逆雲軍官申致協, 其在金海時, 則與逆賊枝完同宿於中東軒, 以所聞於致協之凶言, 瀾漫傳說於枝完。 大逆同參的實遲晩。"
地名: 金海 (慶尚道, 都護府)
年: 1766.0

○己丑/命配金海府使李觀夏於巨濟府。 時內司官員, 推刷奴婢於金海府, 未畢推刷, 而撤官供故也。
地名: 金海 (慶尚道, 都護府)
年: 1798.0

○辛酉/召見右議政李秉模、備局有司堂上李時秀ㆍ趙鎭寬、戶曹判書金華鎭、宣惠廳堂上鄭民始、吏曹判書金載瓚、曾經統制使漢城判尹李敬懋、行大護軍趙心泰、漢城左尹徐有大、嶺南御史呂駿永。 駿永進書啓, 慶尙道觀察使李亨元、永川郡守沈公著、密陽府使尹㬘、大邱判官洪履簡、柒谷前府使尹養儉、義城縣令金喆淳、新寧縣監南正和、前縣監李龜錫, 俱以不治, 勘罪有差。 又進別單, 其一: "統穀移貿, 實爲江邊列邑難支之弊。 分排列邑, 殆無限節, 出給一兩本錢, 責捧一石實穀, 則奸吏之添給, 墨倅之憑藉, 職由於此。 勒給濫捧, 弊端不一, 每當輸納, 補縮之橫斂, 情債之增加, 又沒紀極。" 右議政李秉模覆奏曰: "統營移留, 或防或許, 蓋緣該營事勢之亦不可不念也。 向在己酉, 因統帥狀請, 限六千石許留, 而自該營運去, 各邑運納, 一切嚴禁之意, 覆啓行會, 則所當一遵無替, 而今又登於繡啓, 其不能恪守, 事之可駭, 莫此爲甚。 論其事情, 則移貿一節, 恐難一切永塞。" 上, 以問曾經統帥人。 漢城判尹李敬懋曰: "統營支放之需二萬餘石, 專靠於三道耗條, 而竝與嶺南之山郡耗條, 發賣換貿於本道中沿江海各邑。 外此坐運之術, 誠非智慮之所可施矣。 以嶺南之廣, 限萬石移貿, 何足爲弊於民邑乎?" 大護軍趙心泰曰: "該營事勢, 歲辦二萬石穀物, 然後可以排比, 而取價於湖, 移貿於嶺, 此不可一切嚴防。 從今以後, 該營與各邑, 違越定數, 憑藉立本之弊, 隨現論勘。" 秉模曰: "先以別單辭意, 嚴關査問於該營, 使之無敢漫漶, 從實報來後稟處。" 從之。 其一: "漕倉米之數千石除留, 法意有在, 而船格什物, 皆以本色, 則雖在年豐歇價之時, 自有沾漑之道矣。 一自地部換貿之後, 擧皆失望, 無以爲利。 外受之弊, 尤甚於換貿。 本邑大米, 數亦不敷, 乃以荒租準折, 出給民間, 使以米一石價七兩二錢, 備給貢人, 荒租二石七斗零, 價不過數三兩, 而餘數公然勒徵於窮春顑頷之民, 則除留外受, 非但船人之害, 亦爲邑民之害。" 右議政李秉模啓言: "除留米換貿, 極涉苟簡, 前後筵席, 屢奉變通之聖敎, 而該曹需用, 姑不得方便之道, 因循至今。 今見繡啓, 益知其弊多端。 請退究劃代之策, 追後稟處。" 上, 以詢戶、惠堂及有司堂上, 戶曹判書金華鎭、宣惠廳堂上鄭民始、有司堂上李時秀ㆍ趙鎭寬, 皆言其當罷。 秉模曰: "諸議別無異同, 畢竟革罷, 恐不可已矣。" 上曰: "除留米設置之本意何如, 則京司之反爲換貿, 換貿之外, 更有外受之弊? 若不換貿, 則自可如式, 除留事面可正, 諸弊皆祛。 自今度支換貿名色, 特爲革罷。" 其一: "刑具分寸, 載在金石, 而以內下營造尺, 逐邑摘奸, 則所謂刑具, 多不中式。" 右議政李秉模覆奏曰: "繡啓所論刑具之未準法尺, 良由木尺之邑各不同。 請令該曹, 造送鍮尺於該道, 仍令準此造置於各閫、邑、鎭、驛, 俾無過不及之弊。" 上曰: "度支所在鍮尺, 卿其取來, 較正於典則尺度, 下送八道四都, 仍令道臣, 依所下尺度, 一一頒給管下邑鎭後狀聞。 此後繡行, 以今頒尺度有無考察事, 添書繡行事目。" 其一: "密陽後漕倉設立之時, 江水深闊, 裝載甚易, 壬子大水之後, 山頹沙積, 便成淺灘, 以小小葉船, 分運出海, 遲滯逗遛之弊, 實爲悶然。 金海地形, 臣雖不得目覩, 險處在後, 水勢甚便, 裝載之路, 實爲平順。 船人之言若此, 則利害之分可知, 移此設彼, 恐無不可。" 右議政李秉模覆奏曰: "金海移倉之論, 已自壬子之前, 而人見參差, 至今仍置, 繡衣目見形便, 有此論列。 曾經道臣, 亦多登筵, 請下詢處之。" 上, 以詢曾經道臣人。 右承旨李泰永曰: "後漕倉之當初設置於三浪江口, 未知何所取。 而距海門十餘里, 地隘灘淺, 各邑稅米, 捧於倉庭, 輸於海船, 耗費及遲滯之弊, 不一而足。 金海旣是接境, 而海邊可合設倉處, 亦有數處, 今若審其利害, 定其移建, 則所屬各邑, 亦必樂從矣。" 秉模曰: "前道臣之論, 亦以移設爲便。 而事係審愼, 請更令本道, 條列形便, 具意見論理狀聞稟處。" 從之。 居數月, 慶尙道觀察使李義綱狀啓言: "金海、梁山, 以其輸納之便近, 民情自願, 密陽、玄風、昌寧、靈山, 以其水路之稍遠, 擧皆不願。 今若移倉於金海
              竹島, 使數三百里外屬邑人, 擔當轉輸, 則許多錢穀, 分載幾隻小艇, 而散泊他境, 貿連多日。 則其視鵲院, 移載難易便否, 不啻懸殊, 營建物力, 亦難措劃, 請仍舊。" 秉模曰: "金海移倉, 願者少而不願者多, 移建物力, 亦多難辦, 此等不急之務, 今姑置之爲宜。" 從之。 其一: "金海府
              鳴旨島, 卽産鹽處, 而設蒜山倉於該府, 劃付米一千石, 留作本米, 分給島民, 米一石捧鹽三石, 名曰公鹽。 而春秋分捧三千石, 到泊洛東, 以七兩定價發賣, 合爲一萬七千八百兩, 婢貢給代及巡營需用之資, 卽其規式。 而所謂七兩定價之後, 監色輩之私貿後鹽者, 必與公鹽, 同爲發賣, 以規後利, 故公鹽收捧之前, 島民之柴水, 一切痛禁, 此爲島民之弊, 公鹽上江後, 私商之載運者, 不得賣買, 此爲私商之弊。 有此兩弊之故, 公鹽未發賣之時, 嶺底各邑, 不得食鹽, 此爲嶺民之弊。" 右議政李秉模啓言: "鳴旨島鹽弊, 島民與嶺底各邑之民, 有口輒言, 而其實則效害相參。 島民若非巡營之力, 則各閫、邑、鎭之留販, 勢無以支當, 上流運鹽之數, 亦難保其廣布, 此實民人輩, 見一偏而未見一偏之說也。 極不過七兩之定, 可謂公私俱便, 而如有增價之說, 復入按廉之行, 則該道臣隨現重勘。" 從之。 其一: "壬子川浦之近萬結還實, 卽南民切骨之冤。 而臣之潛行, 適在春耕之時, 遍察壠畝之間, 則雖尺土片壤, 無不起墾。 壬子川浦非沙石堆積者外, 決無不起之理, 而民人號訴, 吏輩稱冤, 輒以白徵, 動爲口實。 愚氓固無知識, 而許多起實者, 必爲土豪奸吏之囊橐。 臣於永川出道時, 考閱災冊, 則今災一百五十結, 不入分俵中, 故嚴覈委折, 則或歸流來舊陳, 或稱癸丑還起。 顧今列邑, 雖行査陳, 所得者不過書員輩零瑣之物, 許多隱漏, 自在不論。" 右議政李秉模覆奏曰: "前道臣李泰永, 降續勸耕之請, 卽統指陳田, 非謂癸丑還起, 而營邑混淪看得。 爲今之道, 但當許其當免, 査其還起, 移此充彼, 將西補東, 無使癸丑還起之說, 復行於民間而已。 今觀繡啓, 可知營邑之尙未分曉, 謹將昨年判付及前後事實, 嚴明面飭於新道臣。" 上, 以問曾經道伯人, 右承旨李泰永曰: "臣之年前, 以陳土之降等限年, 有所狀請蒙允, 而時卽遞任, 未當秋務矣。 近聞守令或不無疑眩, 多以爲癸丑還起, 同在其中云。 旣稱還起, 卽非降續。 此不難知之事, 而不爲區別, 混同擧論, 則吏奸民怨, 其將去益滋甚矣。" 上曰: "依右相所奏爲之。 而癸丑還起, 爲嶺民切苦之瘼云, 故昨年飭敎至嚴, 且於其後狀啓, 又下別般飭敎, 俾勿更煩朝廷。 到今更以此事入於繡啓, 筵退後別關嚴飭, 須勿如前混淪。 至於前伯所請降績一款, 段落各異, 此亦區別知委。"
地名: 金海 (慶尚道, 都護府)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 金海 (慶尚道, 都護府)
年: 1808.0

○禮曹啓言: "金海故學生曺
              秀文妻李氏, 奉姑以禮, 夫死從殉。 其婢淑眞, 五度踰嶺, 哀訴請褒。 請李氏旌閭, 淑眞給復。" 敎曰: "烈婦、忠婢, 俱在一門。 依啓施行。" 又言: "海西故孝子李喆休, 已蒙贈職於先朝, 而旋因筵奏, 更待後式。 請還施。" 從之。
地名: 寧海 (慶尚道, 都護府)
年: 1410.0

○丁酉/分遣巡禁司官, 誅尹穆、趙希閔、李彬、姜思德、柳沂于貶所。 初, 召議政府舍人趙啓生傳旨曰: "政府功臣臺諫交章累請, 予特不得已, 而對以詳覽獄書, 隨其輕重罪之。 今日巡禁司備書以聞, 然此等人罪犯, 予已知之, 何必更考文案! 予之不忍拔去根株, 大臣已知之矣。 捨根株而剪枝葉, 恐違天意, 予不敢聽。" 俄而諸大臣皆詣闕庭啓曰: "有命曰: ‘旣不能拔除根株, 於枝葉又何加罪焉?’ 臣等之請, 豈欲捨根株而剪枝葉哉? 第以上之不忍, 未敢固請耳。 此黨之罪, 情法無疑, 何惜誅之!" 傳旨曰: "此輩已受罪矣, 又何加焉? 且豈無輕重於其間哉? 更取巡禁司文案而考之, 辨其輕重施行。" 諸大臣復啓曰: "其時問事官, 亦皆造庭, 已曰罪無輕重。 臣等所聞所見, 亦皆如此, 何必更考文案?" 上又不允。 諸大臣齎文案而退, 俄而令參知尹思修、西川君
              韓尙敬啓曰: "臣等更考文案而議之, 罪無輕重之殊, 自上至下如出一口, 願申判焉。" 傳旨曰: "玆事至重, 人命所係, 何敢輕遽? 予亦備(嘗)
                〔詳〕
              文案, 而後判付矣。" 翌日, 議政府三功臣, 詣闕更請佛奴、無疾、尹穆等罪, 上猶未忍明言誅戮, 乃取政府功臣前日所上疏判曰: "佛奴、無咎、無疾, 姑置勿論, 尹穆以下, 各以輕重, 備細分揀施行。" 且曰: "若無輕重, 則不必以聞。 予不欲聽之。" 於是政府功臣啓曰: "謀反大逆, 不分首從。 穆等黨付逆臣, 交私論議, 大逆不道, 奚輕重之分!" 乃遣巡禁司護軍李繩直於海珍, 誅柳沂; 副司直尹殷於光陽、長興, 誅李彬、趙希閔; 司直金自養於寧海, 誅姜思德; 副司直禹導於泗州, 誅尹穆。

○巡禁司啓尹穆等五人父子母女妻妾等罪, 依律施行, 命依李茂妻子之例。 乃流穆姪希夷于公州, 希齊于淸州, 李彬伯叔父牧于寧海, 地于瓮津, 姜思德子待于順天, 趙希閔父瑚于合浦, 柳沂父厚于光州, 子方善于永州, 方敬于蔚州。 希閔弟須·雅、姊金自知妻、妹尹粹妻、柳沂弟漢、尹穆姊韓尙桓妻, 皆沒爲刑曹都官奴婢。
地名: 寧海 (慶尚道, 都護府)
年: 1414.0

○癸亥/前完山府尹朴經卒。 經, 寧海人, 侍中諴之後也。 初以蔭補官, 歷官至大司憲。 時欲置鷹房, 又於行幸, 導以女樂, 上疏極諫, 太祖怒, 召致闕庭曰: "寡人待卿者如此, 何辱我之劇哉?" 經對曰: "臣之披瀝肝膽, 脫有小遺, 豈所以報殿下罔極之恩也?" 辭甚切至, 太祖遂霽威。 一日, 展閱自家奴婢之籍, 有數口良賤難分者, 卽火之, 聽其所歸。 永樂辛卯, 復爲大司憲, 諫止土木之役。 壬辰, 出尹完山, 癸巳, 乞骸卒于第, 年六十四。 輟朝三日, 遣中官弔祭。 經爲人謹厚純直, 與物無忤, 有長者風。 常存心愛物, 所歷人受其惠。 其在平居, 夙夜具衣冠而處, 待女壻弟姪如賓客。 諡良靖。 無子。

○己未/錦川君
              朴訔、都摠制朴子靑等上書。 初, 淸城君
              鄭擢、雞城君
              李來等稱平章事朴松庇裔孫與稱寧海府戶長黃丹儒裔孫者, 朴訔、朴子靑等訟奴婢于辨正都監。 擢等未納舊籍, 訔等雖納, 亦未的實。 都監但以役使已久, 決給於訔等。 於是, 擢等上言曰: "據法論之則皆不當役使, 只宜屬公。 若以限年已前兩邊連訟論, 則宜在中分之例, 不宜全給一邊。" 上乃下旨曰: "元告朴松庇裔孫, 無傳係明文; 隻黃丹儒裔孫, 受敎限日內, 文字不納, 都監乃決給黃丹儒裔孫, 實爲不當。 將此奴婢, 一皆屬公。" 至是, 訔等上書, 力辨奴婢根脚, 且言擢、來欺罔天聰。 上覽之, 命代言封其書, 留中不下, 只下兩造申呈單目于臺諫、刑曹, 推明是非。 臺諫、刑曹覈按上言曰: "黃丹儒、朴松庇裔孫等奴婢事, 兩邊不宜役使, 宜仍屬公。" 從之。 憲司請辨正都監提調驪川君
              閔汝翼、都廳使判典祀寺事睦進恭、房掌判軍資監事元肅等誤決之罪, 汝翼以功臣, 進恭以原從得免; 下肅義禁府, 贖杖八十。 臺諫、刑曹交坐, 悉燒黃丹儒、朴松庇裔孫奴婢爭訟文籍。
地名: 寧海 (慶尚道, 都護府)
年: 1415.0

○命旌表孝子、節婦之閭。 慶尙道都觀察使報: "寧海人上佐者, 年纔十三, 在壬辰, 其家有疫, 父母俱病。 母死欲葬, 隣人哀其志, 群聚擔至山中, 掘地水湧, 衆欲挹水而葬之。 上佐抱屍痛哭, 請移他地, 衆皆憚勞, 日且暮皆散, 上佐獨在屍側經夜。 明日, 隣人感其孝誠, 還聚而移葬。 又新寧監務柳惠至妻鄭氏, 壬辰冬, 其夫死, 殯于家, 晨夕奠祭。 翼年仲冬乃葬, 廬于墓側, 率二婢子與三歲幼女, 守墳終制。 又宜寧人學生沈致妻者, 前副令石斯珍之女也。 年至二十, 其夫死, 喪畢三年。 其姑朱氏年方八十, 風疾常臥,
地名: 寧海 (慶尚道, 都護府)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 寧海 (慶尚道, 都護府)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 寧海 (慶尚道, 都護府)
年: 1452.0

○慶尙道觀察使啓: "慶州人許調元, 年十四, 其父久患癎疾, 截指和藥以進, 其病卽愈; 司正崔井列死, 其女子, 年纔四歲, 身着衰衣, 日夜號泣, 閱四年, 不食魚肉、葷菜, 鄕黨宗族或勸之, 則擗踊哭泣, 遠近聞者, 莫不流涕; 彦陽縣人朴孝元, 其母得急疾, 自斷左手無名指, 和藥以進, 其病卽愈; 寧海府戶長朴春, 年十三, 其母死, 抱屍號泣, 旣葬, 不還家, 伏泣墳前, 族人恐爲惡獸所害, 曳歸不聽, 處土宇, 守墳三年, 未及大祥, 其父亦死, 同穴而葬, 守墳六年; 幼學宋直死, 其妻秦氏哀毁守節, 及舅姑死, 盡心襄事, 率二孤, 處一間屋, 貧不自給, 父母欲奪志, 秦氏誓曰: ‘夫亡不死, 是吾不幸, 況敢二心?’ 終不聽; 禮賓寺婢仇音方, 其夫死, 晝夜哀慟, 每於朔望, 盡誠行祭, 至于八年, 不食魚肉、葷菜, 其父欲改嫁, 潛逃不聽; 高靈縣人副丞同正白孝元, 家貧親老, 歲丙辰、丁巳間, 大侵乞米, 供親無倦色, 父病三年, 侍藥不離側, 及沒, 親自負土營墳, 廬於墓側, 凡喪事一遵《家禮》, 負水七里之外, 親自炊爨, 以供朝夕。 父喪未闋, 其母亦沒, 哀慟如初, 至大祥, 以未得祭肉哀號, 忽有雄雉來死墳側, 用以供祭; 金海府人許氏適幼學鄭從彦, 翼年從彦死, 三年後猶悲哀, 不食葷菜、魚肉, 父愍其早寡且無子, 謂曰: ‘汝母早死, 我亦鰥居, 不忍見其守寡。’ 欲奪其志, 誓死不許, 舅沒, 行三年喪; 學生裵實, 父母一歲俱沒, 六年廬墓, 服闋, 不輟朔望之奠; 前驛丞崔允和, 母得疾, 截左手第二指, 合藥以進, 其病卽愈; 貢生裵德文, 年四歲, 其母死, 三年後尙不食肉, 族親問其故, 德文曰: ‘我見母之食肉, 然後吾亦食肉。’ 竟不食; 學生田喜, 本居迎日縣, 年九歲父沒, 葬於興海郡, 其母死, 又葬於父墳傍近之地, 仍守墳側, 冬不衣溫, 夏不就涼, 常着衲衣, 作簞笠、槀鞋貿米, 不廢朝夕之奠, 米盡, 則繼以橡實, 有人問曰: ‘三年已過, 何不出?’ 答曰: ‘何忍棄父母墳?’"
地名: 寧海 (慶尚道, 都護府)
年: 1458.0

○戊戌/幸慕華館, 觀射置酒, 臨瀛大君
              璆、永膺大君
              琰、桂陽君
              璔、密城君
              琛、義昌君
              玒、寧海君
              瑭、誼城君
              寀、順城君
              &#x27A9A;、咸陽卿
              &#x27A9A;、瑞原君
              &#x21A41;、寶城尹
              㝓、樂安尹
              寍、永川尹
              定、銀川君
              讃、德城君
              慜、原川尹
              宜、新宗令
              孝伯、領議政鄭麟趾、右議政姜孟卿、左贊成申叔舟、右贊成黃守身、右參贊成奉祖、兵曹判書洪達孫、雲城府院君
              朴從愚、鈴川府院君
              尹師路、判漢城府事金何、知中樞院事楊汀ㆍ朴薑、刑曹參判宋處寬、都承旨曺錫文、右承旨韓繼美、左副承旨權摯、右副承旨金礩、同副承旨鄭軾、野人
              童馬羅古ㆍ記三奴、倭人
              曾齡ㆍ乾舶ㆍ井大郞ㆍ藤仇郞等侍。 璆、麟趾、孟卿、何、奉祖等進酒, 倭、野人亦進酒, 命&#x27A9A;、㝓、孝伯、上護軍奉石柱ㆍ魚得海ㆍ李埤、仁壽府尹康袞、司僕內禁衛訓鍊觀及野人等射侯, 賜童馬羅古等綿布有差。
地名: 寧海 (慶尚道, 都護府)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"
地名: 寧海 (慶尚道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 寧海 (慶尚道, 都護府)
年: 1461.0

○戶曹判書曺錫文, 嫡室無子, 婢妾有子, 嘗命婢從良, 令錫文辦宴饗諸宰樞, 是日錫文設宴于其第樂。 命都承旨成任、左副承旨柳子煥, 齎宣醞、魚肉就賜, 又命臨瀛大君
              璆、翼峴君
              璭、寧海君
              瑭、烏山君
              澍、龜城君
              浚、靑城尉
              沈安義往赴。
地名: 寧海 (慶尚道, 都護府)
年: 1467.0

○慶尙道體察使曺錫文等啓曰: "臣等觀本道諸鎭置軍便否, 若於晋州鎭, 合泗川鎭軍, 置二旅; 安東、尙州兩鎭, 設節度副使, 置二旅; 迎日鎭, 合寧海鎭, 置二旅; 東萊、熊川兩鎭, 各置三旅; 巨濟、南海兩鎭, 各置二旅; 左右道節度使營, 各置四旅, 則庶幾應援得宜, 兵勢益壯, 實爲長策。 但南海鎭, 環海絶島, 四面受敵, 而常以縣南城峴爲賊路要衝, 悉軍以禦。 官府糧餉兵器, 則皆在城中, 而無一人守之, 殊失措置。 請自今謹烽燧遠斥候, 令軍士盡守城中。" 又啓: "密陽府
              守山堤屯田農夫, 請以本府居諸司奴七十名, 除番上役之。 農牛勿令諸邑分養, 而用屯田之穀, 養於本府。 監考等, 如有盡心農務, 得穀萬石者, 論賞; 其不致意, 所得最少者, 科罪。 又以省峴道察訪, 兼任監之。" 皆從之。
地名: 寧海 (慶尚道, 都護府)
年: 1468.0

○放癸酉年亂臣緣坐人外方從便者, 大丁叔金他乃、鄭冠叔純祐、安祐孼姪則金吾無只、張貴南叔末孫、奉汝諧孼叔德生、黃善寶姪張生ㆍ叔黃信、黃義軒姪末同ㆍ玉中ㆍ謹中ㆍ哲守、鄭孝全姪興生、趙順生姪趙銛、鄭苯姪世存ㆍ玉守ㆍ孝同ㆍ玉同、朴季愚姪彭老、金衍姪義同、趙完圭姪加麻耳ㆍ三元、趙藩姪永達、植培姪馬叱同ㆍ介叱同ㆍ牛叱同ㆍ永山ㆍ命山、仲恩姪介叱同、元矩叔元美ㆍ益達、高德稱姪仲規ㆍ石同ㆍ萬同ㆍ光大、金宗瑞姪永德ㆍ無適ㆍ明察、尹處恭姪上佐ㆍ尹濟ㆍ尹濱、李命敏姪孟準ㆍ銀同ㆍ銀哲ㆍ興祖ㆍ榮祖ㆍ哲同ㆍ煥昇ㆍ年同ㆍ末孫ㆍ吾乙ㆍ未同ㆍ芿叱同ㆍ仲同、李賢老叔順之、李耕㽥姪維漢ㆍ末同ㆍ季同ㆍ李儼ㆍ石同ㆍ未同ㆍ世中; 及趙衷孫給付功臣家爲婢者, 張貴南妹鶴非ㆍ末非、黃善寶妹召史、趙完圭妹精正、仲恩妹貴德、元矩妹心伊、梁玉妹義非、金有德妹莫莊、黃貴存妹厚存ㆍ閏存; 諸邑安置者, 元矩姪孝孫、高德稱姪孟規、崔老妹內隱伊ㆍ內隱德。 丙子年亂臣緣坐人內外方便從者, 趙淸老叔壽山、江山姪牛叱同ㆍ千同、河偉地姪河浦ㆍ河汾ㆍ龜同、李徽孼叔李才、權著姪權孫件ㆍ伊同ㆍ莫同、李昊姪永石、朴仲林姪斯悌ㆍ斯枰ㆍ斯楨ㆍ成年ㆍ哲守ㆍ介叱同、朴崝姪敬孫ㆍ謙文ㆍ信文ㆍ守文ㆍ思文、宋石同叔宋仞、金文起孼叔仇守ㆍ介叱知、成勝姪萬年ㆍ兆年ㆍ億年、柳誠源姪柳種今ㆍ年生ㆍ守佐ㆍ文山、李智英孼叔李遺ㆍ李義及成燃ㆍ成炤ㆍ安祖述ㆍ崔孟漢ㆍ崔季漢; 給付功臣家爲婢者, 權著妹召史、許慥妹小斤ㆍ召史、李裕基孼妹孝全、崔沔妹莫非、權著孼妹召史。 乙酉年亂臣緣坐人內, 諸邑安置者, 金處義姪犀角ㆍ文孫ㆍ龍角、叔孝忠、孼叔義松、崔潤姪孝同ㆍ哲山ㆍ哲同ㆍ水丁、奉石柱叔安唐; 官婢定屬者, 崔潤孼妹水德; 待年爲奴者, 金處義姪三角ㆍ麟角ㆍ三同ㆍ凡伊ㆍ龜角ㆍ終角、崔潤孼姪春同ㆍ小山、任實付處吳凝、義州充軍文尙德、官奴永屬海南
              李崗ㆍ咸悅
              李閒、定屬大興
              劉昭ㆍ忠州
              崔倫、流人光陽
              李宗根ㆍ順天
              安克頓ㆍ寧海
              裵孝思、晋州付處羅裕善。 時, 世子以上疾劇, 憂懼不知所爲, 議放癸酉以來亂臣叔姪姊妹之緣坐者凡二百餘人。 左議政朴元亨功臣婢妾義非, 亦在放中, 元亨頗懷不平, 謂同副承旨韓繼純曰: "義非本系賤人, 放之亦賤, 不放亦賤。 況此婢乃我功臣錄券付婢子也, 其代身亦應充給, 請申此意。" 繼純默然, 左贊成金國光謂繼純曰: "此事何不圖之於初? 今雖不卽啓達, 以黃標蔽付義非二字而下傳旨, 則不妨。" 繼純又默然, 商量者久之, 於義非二字傍付空黃標, 以元亨所言申之。 世子曰: "今朝蓬原君云: ‘緣坐者雖本系賤人, 放還本主, 亦上恩也。’ 業已議定, 不可回異。" 遂不聽。 昌孫功臣奴婢, 亦有放者, 昌孫略不介懷。 義非者, 初爲元亨再從叔妾, 旣被緣坐, 元亨遂占爲功臣婢作妾, 生二子。
地名: 寧海 (慶尚道, 都護府)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"